b'\n_START_ARTICLE_\nAnja Isteni\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nAnja se je z glasbo spoznala pri petih letih, saj je takrat za\xc4\x8dela obiskovati u\xc4\x8dne ure violine na glasbeni \xc5\xa1oli v Idriji. Deset let kasneje, leta 2011, je \xc5\xa1olanje uspe\xc5\xa1no zaklju\xc4\x8dila z zaklju\xc4\x8dnim koncertom. V osnovni \xc5\xa1oli je obiskovala pevski zbor in v okviru le-tega nastopala kot solistka. V prvem letniku srednje \xc5\xa1ole je uspe\xc5\xa1no opravila sprejemni izpit in za\xc4\x8dela obiskovati ure solo petja na glasbeni \xc5\xa1oli Logatec. Po dveh letih je \xc5\xa1olanje zaklju\xc4\x8dila, saj se je odlo\xc4\x8dila, da bo nadaljnje glasbeno izobra\xc5\xbeevanje usmerila v popularno glasbo._NEWLINE_Leta 2015 se je Anji uresni\xc4\x8dila \xc5\xbeelja, da bi neko\xc4\x8d izdala svojo pesem. Tako se je kot izvajalka in avtorica glasbe, skupaj s tekstopiscem Vidom Prezljem in aran\xc5\xbeerjem Dejanom Borovi\xc4\x8dem, podpisala pod singel Trenutek. \xc5\xbde decembra istega leta pa je iz\xc5\xa1el Anjin drugi singel Tvoj Pogled. Zanj je skupaj z ekipo posnela tudi prvi videospot in tako tudi uradno stopila na slovensko glasbeno sceno._NEWLINE_V letu 2017 je Anja spoznala 16-letnega Lenarta Kobala, ki je od leta 2015 ustvarjal animirane videe. V njem je videla potencial in mu tako ponudila mo\xc5\xbenost, da ji snema videospot za pesem Sonce, ki je bila njena druga pesem v letu 2017. Od takrat naprej Anja produkcijo spotov zaupa Lenartu. Singel Sonce je zasedel 13. mesto na izboru pesmi festivala Melodije Morja In Sonca 2017 in bil tako izbran kot rezervna pesem festivala. Anja je glasbo in aran\xc5\xbema Sonca prepustila Samu Jezov\xc5\xa1ku, pianistu glasbene skupine \xc5\xa0ank Rock in \xc4\x8dlanu spremljevalne skupine pevke Raiven._NEWLINE_Anja je svoje znanje izpopolnila pri pevki Darji \xc5\xa0vajger, ki je Slovenijo zastopala na Evroviziji leta 1995 in 1999. V letu 2017 je nastopila tudi z Big bandom RTV SLO, pod vodstvom Patrika Grebla, v oddaji Prizma Optimizma._NEWLINE_V letu 2018 je Anja spoznala glasbenika in producenta Marka Tomasovi\xc4\x87a. Marko je v svoji karieri sodeloval \xc5\xbee z najve\xc4\x8djimi glasbeniki na podro\xc4\x8dju biv\xc5\xa1e Jugoslavije (Oliver Dragojevi\xc4\x87, Lidja Ba\xc4\x8di\xc4\x8d, Ines Erbus, Danijela Martinovi\xc4\x87, Vanda Winter, Zdenko Kova\xc4\x8di\xc4\x8dek, klapa Intrade, Severina, ...). Na Facebooku mu sledi ve\xc4\x8d kot 1.600.000 ljudi in se s tem dr\xc5\xbei naslova "najbolj v\xc5\xa1e\xc4\x8dkan Hrvat"._NEWLINE_Skupaj z Markom so posneli Anjin peti, a njen prvi hrva\xc5\xa1ki singel, Svjetla Grada. Besedilo pesmi je napisal eden najbolj\xc5\xa1ih hrva\xc5\xa1kih pesnikov Robert Pilepi\xc4\x87, produkcijo in aran\xc5\xbema pa izvedel Hrvoje Gr\xc4\x8devi\xc4\x87. Singel je nastal v Zagrebu in je trenutno hit na najbolj poslu\xc5\xa1anem radiu severne Hrva\xc5\xa1ke - Zagorski radio, veliko predvajanj pa dose\xc5\xbee tudi na slovenskem radiu Aktual. Anja je na videospotu Svjetla Grada \xc5\xbee dosegla 55.000 ogledov (en mesec od premiere - 17.8.2018).'